ჯანდაცვა ტაილანდში

ჯანდაცვა ტაილანდში— მომსახურების სისტემა, რომელიც ხორციელდება ტაილანდის სამედიცინო დაწესებულებების მიერ. ჯანდაცვის მსოფლიო ორგანიზაციის მონაცემებით, ტაილანდს აქვს "ჯანმრთელობის განვითარების ხანგრძლივი და წარმატებული ისტორია". ტაილანდის თანამედროვე მედიცინისა და საზოგადოებრივი ჯანმრთელობის ფუძემდებლად ითვლება მაჰიდოლ ადულიადეი. თანამედროვე ჯანდაცვის სისტემა ტაილანდის მოქალაქეებისთვის დაარსდა 2002 წლიდან. ქვეყანაში მოსახლეობის სიცოცხლის საშუალო ხანგრძლივობა 70 წელია.

ქვეყანაში ჯანდაცვას და სამედიცინო მომსახურებას ჯანდაცვის სამინისტრო მართავს, ხოლო ქვეყნის ჯანმრთელობის ყოველწლიური ხარჯები მშპ-ს 4,3 %-ს შეადგენს (2009 წ.).

მედიცინა დაკავებულია სამხრეთ ქვეყნებისათვის დამახასიათებელი ისეთი ინფექციური დაავადებების მკურნალობით, როგორიცაა: მალარია, ტუბერკულოზი, შიდსი, საგზაო შემთხვევები და მათი შედეგები.

ინფრასტრუქტურა
ტაილანდში სამედიცინო მომსახურების უმეტესი ნაწილი სახელმწიფო სექტორში ხორციელდება, რომელიც მოიცავს 1002 საავადმყოფოს და 9765 სამედიცინო პუნქტს.

საყოველთაო სამედიცინო მომსახურება ხორციელდება სამი პროგრამით: საზოგადოებრივი კეთილდღეობის სამსახური მთავრობის თანამშრომლებისა და მათი ოჯახის წევრებისათვის, სოციალური დაცვა კერძო სექტორის მუშაკებისთვის და მოსახლეობის  საყოველთაო სამედიცინო დახმარება, რომელიც ხელმისაწვდომია ტაილანდის ყველა სხვა მოქალაქისთვის. კერძო საავადმყოფოების უმეტესობას აფინანსებენ როგორც თავად პაციენტები, ასევე დაზღვევის სისტემა. მსოფლიო ბანკის მონაცემებით, ტაილანდის მოსახლეობის 99,5 პროცენტს ჯანმრთელობის დაზღვევა აქვს. ჯანდაცვის სამინისტრო კურირებს ჯანმრთელობის დაცვის ეროვნულ პოლიტიკას, ისევე როგორც საზოგადოებრივი ჯანმრთელობის დაწესებულებების უმეტესობას. ეროვნული სამედიცინო უსაფრთხოების განყოფილება აფინანსებს სამედიცინო მომსახურების პოლიტიკას. ჯანმრთელობის დაცვასთან დაკავშირებული სხვა სახელმწიფო უწყებებია ჯანმრთელობის კვლევის ინსტიტუტი , ტაის ჯანმრთელობის ხელშეწყობის ფონდი (""), ეროვნული სამედიცინო კომისიის ფილიალი და გადაუდებელი სამედიცინო დახმარების ინსტიტუტი. ჯანდაცვის სამინისტრო აკონტროლებს სამედიცინო დაწესებულებების უმეტეს ნაწილს. ჯანდაცვის დაფინანსების ძირითადი ნაწილი მთავრობის წყაროებიდან მოდის. ჯანმოს მონაცემებით, 2004 წელს ჯანმრთელობის ხარჯების 65 % ფინანსდება მთავრობის მიერ, ხოლო 35 % კერძო სექტორის მიერ.

2009 წელს ყოველწლიურად ჯანდაცვის ხარჯები ერთ ადამიანზე $ 345 იყო. მთლიანი შიდა პროდუქტის (მშპ) მთლიანი დანახარჯი დაახლოებით 4,3 %-ს შეადგენს. ამ თანხიდან 75,8 პროცენტი მთავრობის დაფინანსებულია, ხოლო 24,2 % კერძო სექტორის მიერ. ქვეყანაში 2,98 ექიმი ცხოვრობს 10 000 ადამიანზე (2004), 22 საავადმყოფო საწოლზე 100 000 ადამიანზე (2002).

2008 წელს მოსახლეობის 81 პროცენტმა გამოიყენა კონტრაცეფცია, 99 პროცენტმა — სამეანო მომსახურება, ერთი წლის ასაკის ბავშვთა 98 პროცენტმა მიიღო წითელას ვაქცინა, ტუბერკულოზის ღია ფორმის წარმატებული მკურნალობის შედეგი იყო 82 %.

საავადმყოფოები
ტაილანდის საავადმყოფოების უმეტესობას ჯანდაცვის სამინისტრო მართავს. 2010 წლის მონაცემებით, ტაილანდში იყო 1002 სახელმწიფო და 316 კერძო საავადმყოფო.

საავადმყოფოები შემდეგნაირად კლასიფიცირდება:

პროვინციულ ცენტრებში (ู์) რეგიონულ საავადმყოფოებში განთავსებულია მინიმუმ 500 საწოლი და სპეციალისტების სრული შემადგენლობა.
საერთო პროფილის საავადმყოფოები (ั่) მსხვილ რაიონებში 200-დან 500-მდე საწოლით.
საავადმყოფოები (ุ) რაიონულ დონეზე. მათი კლასიფიკაცია ხდება საწოლების რაოდენობით:
დიდ სახელმწიფო საავადმყოფოებში 90-დან 150 საწოლია განთავსებული.
საშუალო ზომის საავადმყოფოები, რომელთა ტევადობაა 60 საწოლი და მეტი.
მცირე საავადმყოფოები, რომელთა ტევადობაა 10-დან 30 საწოლი.

ტაილანდის მთავარ საავადმყოფოებში შედის: „ბურმუნგრადის“ საერთაშორისო კლინიკა, 16 საავადმყოფოს ჯგუფი „ბანგკოკ ჰოსპიტალს გრუპ“, საავადმყოფოების ქსელი „სამიტივეი“  და ა.შ. უცხოელთათვის საავადმყოფოებში მკურნალობის ღირებულება დასავლეთ ევროპასთან შედარებით იაფია. ეს ხელს უწყობს სამედიცინო ტურიზმის განვითარებას ტაილანდში.

სტატისტიკა
ქვეყანაში სიკვდილიანობა 15-დან 59-წლამდე ასაკის მოზრდილ ადამიანებზე შეადგენს 205-ს 1000. ხუთ წლამდე ასაკში ბავშვთა სიკვდილიანობა 14-ს შეადგენს ყოველ 1000 დაბადებულზე. დედათა სიკვდილიანობის მაჩვენებელი არის 48 ყოველ 100 000 ახალშობილზე (2008). მოსახლეობის 24 % იტანჯება ინფექციური დაავადებებით, 55 % — არაგადამდები დაავადებებით, 22 % — ჭრილობებით და დაზიანებებით (2008).

სიცოცხლის ხანგრძლივობა
სიცოცხლის საშუალო ხანგრძლივობა ტაილანდში მამაკაცებში 71 წელია, ხოლო ქალებში — 78.

აივ ინფექცია/შიდსი
აივ ინფექცია / შიდსი პირველად ტაილანდში 1984 წელს დაფიქსირდა, 2008 წელს ქვეყანაში 1 115 415 ადამიანი დაინფიცირდა. 2009 წელს მოზრდილ მოსახლეობაში აივ ინფექციის გავრცელება შეადგენდა 1,3 %-ს. ეს არის აივ ინფექციის ყველაზე მაღალი მაჩვენებელი აზიაში.

მოზარდთა ფეხმძიმობა
2014 წელს ტაილანდში დაახლოებით 334 ბავშვი დაიბადა 15-დან 19 წლამდე დედებისგან.

ჰაერის დაბინძურება
მსოფლიო ბანკის მონაცემებით, ტაილანდში ჰაერის დაბინძურებით გამოწვეული სიკვდილიანობის მაჩვენებელი იყო 31 000 ადამიანიდან (1990 წ.)  49 000-მდე (2013 წ.).